SET ปิดพุ่ง 23 จุด นลท.หวังแผนกระตุ้นศก.สหรัฐ ลุ้นสัปดาห์หน้าไปต่อแนวต้าน 1,550
SET ปิดพุ่ง 23 จุด นลท.หวังแผนกระตุ้นศก.สหรัฐ ลุ้นสัปดาห์หน้าไปต่อแนวต้าน 1,550
8 ม.ค. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,536.44 จุด เพิ่มขึ้น 22.66 จุด (+1.50%) มูลค่าการซื้อขาย 125,081.17 ล้านบาท
10 หุ้นดันดัชนีวันนี้

นายปิยะทัศน์ พาโสมนัสสกุล นักวิเคราะห์ด้านกลยุทธ์การลงทุน บล.เคทีบีเอสที กล่าวว่า ตลาดหุ้นไทยวันนี้ปรับตัวขึ้นในทิศทางเดียวกับตลาดต่างประเทศ โดยตลาดหุ้นภูมิภาคเอเชียเคลื่อนไหวในแดนบวก เช่นเดียวกับตลาดในยุโรปเทรดบ่ายนี้ปรับตัวขึ้น หล้งจากสภาคองเกรสสหรัฐประกาศรับรองชัยชนะการเลือกตั้งประธานาธิบดีสหรัฐของนายโจ ไบเดน อย่างเป็นทางการ จึงมีความคาดหวังมาตรการกระตุ้นเศรษฐกิจสหรัฐ
อย่างไรก็ดี หุ้น DELTA มีผลต่อดัชนีฯค่อนข้างมาก ช่วงบ่ายดัชนีฯลดช่วงบวกลงไปบ้าง เนื่องจากเผชิญแรงขายทำกำไรระหว่างทาง เพราะสัปดาห์หน้ายังมีความกังวลนโยบายล็อกดาวน์ที่อาจเข้มขึ้น ซึ่งจะทำให้กิจกรรมทางเศรษฐกิจชะลอ จึงขายทำกำไรหุ้นที่ขึ้นไปได้ดีก่อนหน้านี้อย่างกลุ่มแบงก์
ปัจจัยที่ต้องติดตามต่อไป คือ ตัวเลขการจ้างงานอกภาคเกษตรของสหรัฐฯคืนนี้, ถ้อยแถลงของนายไบเดน ประธานาธิบดีสหรัฐฯ โดยเฉพาะเกี่ยวกับนโยบายด้านการค้า ส่วนบ้านเราก็ต้องจับตาว่าการล็อกดาวน์จะขยายพื้นที่ออกไปอีกหรือไม่ เพราะอาจเป็นผลลบต่อตลาดฯ
แนวโน้มการลงทุนในสัปดาห์หน้า นายปิยะทัศน์ กล่าวว่า  ตลาดฯยังมีโอกาสไปต่อได้ แม้จะเผชิญแรงขายทำกำไรระหว่างทางบ้าง พร้อมให้แนวรับ 1,510-1,520 จุด ส่วนแนวต้าน 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCGP มูลค่าการซื้อขาย 4,637.32 ล้านบาท ปิดที่ 43.75 บาท เพิ่มขึ้น 0.25 บาท
EA มูลค่าการซื้อขาย 4,531.79 ล้านบาท ปิดที่ 63.00 บาท ลดลง 1.75 บาท
BANPU มูลค่าการซื้อขาย 4,417.06 ล้านบาท ปิดที่ 9.60 บาท ลดลง 1.30 บาท
GPSC มูลค่าการซื้อขาย 4,213.32 ล้านบาท ปิดที่ 82.00 บาท ลดลง 1.50 บาท
DELTA มูลค่าการซื้อขาย 3,838.42 ล้านบาท ปิดที่ 718.00 บาท เพิ่มขึ้น 154.00 บาท